EESTI ADVOKATUURI JUHATUS

ISTUNGI PROTOKOLL

4. september 2018. a nr 18

Tallinn

Vandeadvokaat A tegutsemiskohast

Advokatuuri juhatus võttis 08.06.2018 istungil teadmiseks, et vandeadvokaat A tegutsemiskohaks ei ole Advokaadibüroo X ning kohustas advokaati teavitama hiljemalt 23.07.2018 uuest tegutsemiskohast. 24.07.2018 istungil pikendas juhatus nimetatud tähtaega kuni 23.08.2018.

Vandeadvokaat A palub veelkord pikendada tähtaega kuni 23.09.2018.

Juhatus selgitab, et väljakujunenud praktika kohaselt antakse uuest tegutsemiskohast teavitamiseks aega algselt 45 päeva ja vajadusel veel 30 päeva. Mõjuva põhjuse olemasolul ei ole välistatud tähtaja täiendav pikendamine.

Vastavalt AdvS § 49 lõikele 1 osutab advokaat õigusteenust advokaadibüroo kaudu. Advokaadil peab olema tegutsemiskoht ja lubamatu on tegutsemine ilma tegevuskohata. Kui isik soovib lühiaegselt advokaadina mitte tegutseda, siis AdvS § 35 lõike 1 punkti 5 kohaselt on võimalik sooviavalduse esitamisel peatada liikmesus kuni üheks aastaks.

Juhatus

O T S U S T A S:

Kohustada vandeadvokaat A-d teavitama oma uuest tegutsemiskohast hiljemalt 23.09.2018.

Juhtida vandeadvokaat A tähelepanu, et AdvS § 49 lg-st 1 tulenevalt osutab advokaat õigusteenust advokaadibüroo kaudu. Kuivõrd alates 28.05.2018 puudub vandeadvokaat A-l tegutsemiskoht, ei ole enne uue tegutsemiskoha leidmist lubatud õigusteenust osutada.